Weermaglid in hof wat glo man sonder masker skiet | Maroela Media
Argieffoto ter illustrasie (Foto: Henk Kruger/African News Agency)
Die lid van die Suid-Afrikaanse Nasionale Weermag (SANW) wat Donderdag in hegtenis geneem is nadat hy na bewering 'n man by 'n winkelsentrum in Limpopo ná 'n woordewisseling oor gesigmaskers geskiet het, het vandag in die hof verskyn.
Brig. Vish Naidoo, nasionale polisiewoordvoerder, het aan Maroela Media gesê Hendry Ngomane (29) het vroeër vandag vlugtig in die Morebeng-landdroshof in Limpopo op aanklagte van poging tot moord verskyn.
Die saak is tot Maandag uitgestel wanneer Ngomane na verwagting aansoek om borgtog sal doen.
Hy bly tot dan in aanhouding.
Maroela Media het vroeër berig lede van die SANW was Donderdag aan diens by 'n winkelsentrum in die omgewing van Mogwadi (Dendron) om te verseker dat lede van die publiek aan die Covid-19-regulasies voldoen.
Die lede het 'n groep mense sonder gesigmaskers opgemerk en hulle oor die kwessie gekonfronteer. 'n Woordewisseling het na bewering ontstaan waarna Ngomane glo 'n man geskiet het.
Die man is ná die voorval na 'n hospitaal gehaas vir mediese behandeling.
Geen rede om links en regs te skiet nie! Is almal trigger happy en het hulle ooit ordentlike opleiding gehad? Nee hulle kry dit nie… Geen wet en orde in die land nie.
Maroela hou ons op hoogte asb van die man wat geskiet is. Is hy ooit ok?
Absoluut geen wet en orde in die land nie! Indien hulle opleiding gehad het sou hulle geweet het jy skiet nie net nie.
I have a gun so I have the power gaan seker weer op kom. Dis onaanvaarbaar as jy dink jy's bo die wet
Baie geweldadig omdat hy n vuurwapen het, maar die oordeel en selfbeheer wat daarmee saamgaan is soos per normaal afwesig.
Wanneer hulle die uniform aan het, is hulle baie braaf want dan het hulle die reg in hul hande. Bring terug die ou weermag. Hierdie hofsaak sal 'n klug wees, sal mos beskerm word. Sê vir wie is dood geskiet, haal hom uit die weermag ons het nie sulke mense nodig nie.